Beste uit Bond-flieks in Odeion uitgevoer | Netwerk24
Beste uit Bond-flieks in Odeion uitgevoer
Deur Elretha Britz 15 Julie 2019 07:00
Die temamusiek in die James Bond-flieks is net so bekend soos dié fiktiewe karakter. Of jy hom 007 noem, agent M16 of Bond, James Bond, oral sal mense weet waarvan jy praat.
Uit die 24 Bond-flieks wat sedert 1962 verskyn het, het die dirigent Paul Loeb van Zuilenburg die temamusiek van 18 daarvan in ’n program saamgestel wat die Bloemfontein Filharmoniese Orkes (BFO) binnekort sal uitvoer. Dit sluit musiek in uitdie eerste Bond-rolprent, Dr. No, en die laaste ene, Spectre, wat in 2015 verskyn het.
Die sangers is Cézanne Yzelle van Bloemfontein en Jarrad Ricketts van Kaapstad, wat verskeie kere al saam met die BFO opgetree het. Ekstra koperblaasspelers sal help om tot ’n klank so na as moontlik aan dié in die rolprente by te dra.
Die liedere wat Yzelle en Ricketts saam sal sing, is uit Goldfinger, Diamonds Are Forever, “Writing’s on the wall” uit Spectre, Licence to Kill en Skyfall.
Jarrad sal gehoor word met onder meer A View to a Kill, Thunderball en Live and Let Die.
Yzelle se solo-bydrae is The World Is Not Enough en You Only Live Twice.
Die orkes open die program met die 007-ouverture en sal ook “You Know My Name” uit Casino Royale, Dr. No se temamusiek en “Flight into Space” uit Moonraker speel.
Die James Bond-rolprente gaan oor die fiktiewe Britse geheimediensagent 007 wat in 1953 deur die skrywer Ian Fleming geskep is en uiteindelik in 12 romans en twee versamelings kortverhale sy slag gewys het.
Sedert Spectre in 2015 verskyn het, spekuleer James Bond-aanhangers oor wie die Bond-mantel by Daniel Craig gaan oorneem. Die jongste inligting is dat Craig nog ’n laaste keer die rol sal vertolk in ’n fliek waarvan die verfilming pas begin het, maar wat nog titelloos is. Een van die nuwe gesigte in die prent is Rami Malek, die akteur wat Freddie Mercury in Bohemian Rhapsody vertolk het waarvoor hy ’n Oscar ontvang het.* The Best of Bond: 19 en 20 Julie om 19:30 in die Odeion-teater op die Kovsiekampus. Die kaartjies kos van R110 tot R165 by Computicket.
Meer oor: Musiek | Bond | Bloemfontein
Fokofpolisiekar vier 16 jaar met bieliekonsert